b'\n_START_ARTICLE_\nPaul Simonon\n_START_PARAGRAPH_\nPaul Simonon (f\xc3\xb8dt 15. december 1955 i Brixton, London, England) er bedst kendt som tidligere bassist i punkbandet The Clash. Han voksede op i Brixton, et fattigt kvarter, der dog var rigt p\xc3\xa5 kultur, p\xc3\xa5 grund af de mange udenlandske tilflyttere (specielt fra Jamaica). Dette er ogs\xc3\xa5 grunden til Simonons store k\xc3\xa6rlighed til reggae musik. F\xc3\xb8r han begyndte at spille i The Clash havde han planer om at blive billedkunstner._NEWLINE_I 1976 spurgte The Clash\'s guitarist, Mick Jones, om Simonon ville spille andenguitar i bandet. Instrumentet viste sig at v\xc3\xa6re for sv\xc3\xa6rt til Simonon, s\xc3\xa5 Jones besluttede sig for at l\xc3\xa6re ham bas i stedet._NEWLINE_Simonon skrev i alt tre af Clash\'s tekster, "The Guns of Brixton", "The Crooked Beat og "Long Time Jerk". Simonon skrev "The Guns of Brixton" i jalousi over de mange penge som Strummer og Jones tjente p\xc3\xa5 royalties, og denne sang viste sig senere at blive en af de mest kendte._NEWLINE_Efter The Clash gik fra hinanden, startede Simonon et band under navnet Havanna 3am. De n\xc3\xa5ede at indspille en enkelt plade i Japan, f\xc3\xb8r de splittede op. I dag arbejder han som kunstner, og har bl.a. designet coveret til Big Audio Dynamite\'s plader (Mick Jones\' senere band). Han har ogs\xc3\xa5 designet coveret til hans nye bands debutplade, den selvbetitlede The Good, The Bad & The Queen, et Damon Albarn projekt, der igen fik Simonon ind i musikverdenen._NEWLINE_Paul Simonon optr\xc3\xa6der p\xc3\xa5 forsiden af "London Calling"-coveret, hvor han smadrer sin bas. Dette billede blev senere et kendt punkikon.'